A bányászati berendezések gyártásával foglalkozó Novokramatorszki Nehézgépgyárban kezdett dolgozni, ahol a szakmai ranglétrát végigjárva főmérnök-helyettesi, majd 1963-ban igazgatói beosztásig jutott. 1971-ben a Kramatorszki Nehézgépgyár vezérigazgatójává nevezték ki. Szakmai munkája során több műszaki újítás fűződik a nevéhez, és kandidátusi fokozatot is szerzett. 1972 szeptemberében az Ukrán SZSZK Állami Tervbizottságának (Derzsplan) elnökhelyettesévé, majd 1979. január 16-án az Ukrán SZSZK Minisztertanácsának elnökhelyettesévé, valamint az Állami Tervbizottság elnökévé nevezték ki. Tagja volt a csernobili atomkatasztrófa felszámolásának koordinálására létrehozott kormányzati bizottságnak.